
„Nincs ép hely testemen” betegség-tapasztalatok a Zsoltárokban

Kulcsszavak: Betegségtapasztalatok; Zsoltárok könyve; Pszichoszomatikus értelmezés; Társadalmi reakció
A dolgozat a betegségtapasztalatokat vizsgálja a Zsoltárok könyvében, ezen belül nagyobb hangsúllyal a 38. és 41. zsoltárban, kiemelve a testi és lelki szenvedés bibliai ábrázolását. A kutatás fő célja, hogy feltárja, hogyan is mutatják be az ószövetségi szövegek a bűn és a betegség összefüggéseit, az erre való társadalmi és vallási reakciókat, valamit az összefüggést testi és lelki jóllét között. A módszertan az exegetikai elemzésen alapul, amely során részletesen vizsgálom a betegségek leírásait, a bűnbánatot és a gyógyulás iránti könyörgéseket. A szövegeket a dolgozatban igyekeztem bibliai kontextusba helyezni, és így vizsgálni az ezzel kapcsolatos akkori vallási gyakorlatokat és az ókori zsidó társadalom normáit.

A 38. zsoltár egy beteg ember fájdalmas panaszát mutatja be, aki bűnei következményeként testi és lelki szenvedést él át, és könyörög Isten kegyelméért. Ezzel szemben a 41. zsoltár már egy gyógyulás utáni perspektívából szólal meg, hálaadást és tanúságtételt nyújtva. A dolgozatban összehasonlítom a két szöveg szerkezetét, érzelmi hangulatát és teológiai üzenetét, kiemelve a közösség reakcióinak jelentőségét a betegségek kontextusában. A kutatás rávilágít arra, hogy a betegségek megélése nem csak egy egyéni szenvedés, hanem egy a közösséggel és Istennel való kapcsolat változása.

Az eredmények megerősítik, hogy a betegségek ábrázolása az ószövetségi szövegekben nem csupán biológiai vagy orvosi értelemben vett leírás, hanem az emberi létezés mélyebb rétegeit érintő, egzisztenciális kérdések megfogalmazása is. Úgy gondolom a dolgozat a mai olvasó számára is releváns tanulságokat kínál, hiszen a betegségekkel kapcsolatos vallási és társadalmi dilemmák időtlenek. A kutatás során alkalmazott szövegösszehasonlítás és teológiai reflexió új megvilágításba helyezi az ószövetségi betegségnarratívák spirituális üzenetét.

A dolgozatban saját hozzájárulásként kiemelném az Ószövetségben megjelenő betegségek pszichoszomatikus értelmezésének mélyebb vizsgálatát. Emellett bemutatásra kerül az is, hogy a betegségélmény az ószövetségi szövegekben a spirituális növekedés eszköze is, amely révén a zsoltárosok mélyebb kapcsolatot alakítanak ki Istennel. Ez a megközelítés segítheti annak megértését, hogy a zsoltárokban ábrázolt tapasztalatok miként szolgálhatnak példaként a mai ember számára is.



